מארגני מירוצים בארץ ובעולם כבר התרגלו לתופעה: מיד בתום המירוץ הם מוצפים בפניות בעל פה ואחר כך בדואר אלקטרוני על כך שמרחק הריצה היה קצר מדי. המתלוננים הם רצים העונדים שעוני GPS. מספר חברות מייצרות שעונים כאלה: פולאר, גארמין, טיימקס ונייק. שעונים אלה מספקים נתונים לא רק על מרחק הריצה אלא גם על קצב ממוצע, קצב ברגע נתון וכדומה.
מאמר שהתפרסם לאחרונה בניו יורק טיימס עוסק בשאלה עד כמה מדויקים שעונים אלה במדידת המרחק אותו עוברים הרצים. מחברת המאמר, גינה קולאטה , מספרת על רץ שביצע ריצה במסלול הלוך וחזור. כוון אחד היה באורך 5.25 מייל לפי השעון, והדרך חזרה, אותה הדרך בדיוק, נמדדה כ – 5.02 מייל.
אז מה הבעיה עם השעונים האלה? לדברי היצרנים, הבעיה היא שהציפיות של הרצים הן קצת גבוהות מדי. בכיר בחברת פולאר הסביר למחברת כי מדובר בטכנולוגיה הנמצאת כרגע בשלבי פיתוח. יש כל הזמן התקדמות אבל יש עדיין כמה בעיות: עצים, עננים ובנינים גבוהים עלולים להפריע לשעון בקליטת האותות מהלווין המאפשרים את חישוב המרחק. גם מסלולי ריצה שיש בהם הרבה פניות משבשים את החישובים. אם בעת ריצה בקשת השעון מאבד את האותות ומאתר אותם שוב בסוף הקשת, הוא יניח שרצת בקו ישר את הקשת ומכאן ברור שיראה מרחק קצר מזה שאותו עבר הרץ.
סטודנט מטקסס בשם אלן הלטון החליט להשוות מספר שעוני GPS. הוא ענד שמונה שעונים שונים וערך שלוש ריצות מבחן. הניסוי הראשון היה בעת אימון הפוגות על מסלול של 400 מטרים. הוא ביצע ריצות של 800 מטר עם 400 מטר של ריצה קלה להתאוששות בין החזרות. מרחק הריצה הכולל היה 4.5 מייל (7242 מטרים). קריאות השעונים נעו בין 4.44 מייל ל - 4.77 מייל (7145 – 7677 מטרים). אחד השעונים הראה תוצאה של 4.51 מייל (7258 מטרים), סטייה של 16 מטר בלבד מהמרחק המדויק.
בניסוי שני רץ הלטון בשטח שהיו בו הרבה עליות, ירידות ופניות והיה ברובו בתוך חורשת עצים. אורך המסלול היה 6.6 מייל (10,582 מטרים). הפעם טווח התוצאות היה 5.5 – 6.45 מייל (8851 – 10,380 מטרים). השעון שהיה קרוב ביותר למרחק המדויק הראה 6.45 מייל (10,380 מטרים, סטייה של 202 מטרים). לדעתו של הלטון הבעיה העיקרית הייתה שהעצים הפריעו בקליטת האותות.
הניסוי השלישי היה בריצה על כביש למרחק 9.45 מייל (15,210 מטרים). הכביש היה מסביב לאגם ולא היה מכוסה כלל בעצים. הטווח הפעם 9.29 – 9.48 מייל (14,951 – 15,257 מטרים). אחד השעונים הראה את התוצאה המדויקת.
ניתן לסכם ולומר כי שעוני GPS נותנים מושג טוב על המרחק אותו עוברים רצים בריצה בשטח . יחד עם זאת הרצים צריכים להיות מודעים גם למגבלות שלהם. סטייה של 170 מטרים במירוץ כביש ל – 10 ק"מ היא פחות או יותר גבול הדיוק וזאת כאמור במידה שהמירוץ הוא במסלול מישורי, עם מעט פניות וללא הפרעה של עננים, עצים ובתים גבוהים. צירוף של מספר גורמי הפרעה ביחד עלול להגדיל את טעות המדידה אפילו פי 10, כלומר עד כ -1.7 ק"מ במירוץ של 10 ק"מ.